Lura fil-baġit tal-2014, il-Gvern kien qal li jinsab imħasseb bl-allegat livell għoli ta' interessi li bih kienu qegħdin jiġu pprovduti xi servizzi bankarji lil kumpaniji żgħar u medji. Kien għalhekk li, f'dak iż-żmien, il-Gvern talab lill-Awtorità Maltija għas-Servizzi Finanzjarji (MFSA) biex flimkien mal-Awtorità Maltija għall-Kompetizzjoni u l-Affarijiet tal-Konsumatur (MCCAA) jeżaminaw din is-sitwazzjoni u jaraw hemmx lok għal xi tip ta' azzjoni konkreta. Dawn l-awtoritajiet ħadmu flimkien u ħarġu b'rapporti finali f'dan ir-rigward, tant li l-Gvern talab lill-MCCAA sabiex timplimenta r-rakkomandazzjonijiet li ħarġu minn tali rapporti fid-diskors tal-baġit għal din is-sena. Fil-fatt, din il-gazzetta tista' tikkonferma li l-Gvern laqa' numru ta' rakkomandazzjonijiet li sarulu u dawn għandhom iwasslu għal ħajja aktar faċli għall-intrapriżi minn fuq l-internet bl-għan li dawn ma jiżdidulhomx l-ispejjeż u jibqgħu kompetittivi. L-MCCAA f'laqgħat individwali mal-banek Kelliem mill-Ministeru għall-Affarijiet tal-Konsumatur ikkonferma mal-gazzetta KullĦadd li, wara li ġie ppubblikat ir-rapport ikkummissjonat mill-MCCAA, din l-awtorità bagħtet ittra lill-banek li joffru self lill-intrapriżi żgħar u medji fejn fiha stednithom għal laqgħa b'mod individwali, kif ukoll ntbagħtitilhom kopja tar-rapport kull wieħed. F'dawn il-laqgħat ġew diskussi r-rakkomandazzjonijiet li għamlet l-MCCAA u ġiet diskussa l-implimentazzjoni tagħhom. Sussegwentament, l-MCCAA bagħtet ittra oħra lill-banek biex sal-4 ta' April ta' din is-sena jispjegaw il-pjani tagħhom fir-rigward tat-twettiq ta' dawn ir-rakkomandazzjonijiet. Loan calculator fuq is-siti tal-banek Fid-dawl ta' dan kollu, din il-gazzetta tista' tiżvela li l-MCCAA laqgħet l-implimentazzjoni ta' numru ta' rakkomandazzjonijiet li saru mill-banek, fejn fosthom hemm l-introduzzjoni ta' loan calculator fuq is-siti tal-banek ikkonċernati. Rakkomandazzjoni oħra hija li jkun hemm lista ta' tariffi relatati ma' self li jkunu kjarament aċċessibbli u magħrufa mill-intrapriżi meta tidħol fuq is-siti tal-istess banek. Apparti minn hekk, kienet irrakkomandata wkoll l-introduzzjoni tal-Frequently Asked Questions (FAQs) anke bil-lingwa Maltija. Fi kliem ieħor, dan is-servizz se jinkludi bosta mistoqsijiet u risposti komuni bl-għan li jkunu ta' għajnuna lill-intrapriżi żgħar u medji li jridu jitolbu self. Rakkomandazzjoni oħra tinkludi l-introduzzjoni ta' mudell tipiku li jinvolvi, fost l-oħrajn, it-tariffi applikabbli u l-ammont ta' pagamenti fix-xahar mill-intrapriżi żgħar u medji meta wieħed jissellef mill-bank. Dawn il-miżuri u oħrajn huma turija tal-fatt li s-settur finanzjarju u l-awtoritajiet regolatorji tal-pajjiż qed jifhmu t-tħassib ta' ħafna persuni u negozji, fejn b'dawn ir-rakkomandazzjonijiet urew biċ-ċar li lesti jimplimentaw affarijiet biex jagħmluha aktar faċli għan-negozji żgħar u medji meta dawn jiġu biex jissellfu l-flus mingħandhom.